作者：刘一止
词牌/韵律：望海潮

paragraphs: 东郊人报，春风消息，先归御柳宫梅。
残雪恋枝，轻阴阁雨，郁葱瑞气佳哉。
清晓九门开。
听舜韶声举，迤逦天街。
双阙连云，六鳌横海驾峰来。
华灯竟簇楼台。
正丰年共乐，欢意徘徊。
帘卷弄妆，尘香趁马，轻寒细入人怀。
争待凤舆回。
看一天星斗，移下蓬莱。
是处歌谣，太平声入万年杯。